钦定古今图书集成/明伦汇编/闺媛典/第004卷 > 《列女传序》元·史
## 钦定古今图书集成/明伦汇编/闺媛典/第004卷 > 《列女传序》元·史

古者女子之居室也，必有傅姆、师保为陈《诗》《书》图史
以训之。凡左右佩服之仪，内外授受之别，与所以事
父母舅姑之道，盖无一不备也。而又有天子之后妃、
诸侯之夫人，躬行于上以率化之，则其居安而有淑
顺之称，临变而有贞特之操者，夫岂偶然哉？后世此
道既废，女子而处闺闼之中，溺情爱之私，耳不聆箴
史之言，目不睹防范之具，由是动逾礼则，而往往自
放于邪僻矣。苟于是时而有能以懿节自著者焉，非
其生质之美，则亦岂易致哉？史氏之书，所以必录而
勿敢略也。元受命百馀年，女妇之能以行闻于朝者
多矣，不能尽书，采其尢卓异者，具载于篇。其间有不
忍夫死，感慨自杀以从之者，虽或失于过中，然较于
“苟生受辱”，与“更适而不知愧者”有间矣。故特著之以
示劝励之义云。